b'\n_START_ARTICLE_\nMokrodolci\n_START_SECTION_\nZgodba\n_START_PARAGRAPH_\n1. dejanje: V Mokrem dolu je ve\xc4\x8dino dosegla opozicija pod vodstvom Ti\xc4\x8darja. Majnik, ki je s tem izgubil poslansko mesto, zabavlja na demokratizem, ki ru\xc5\xa1i dr\xc5\xbeavo; v dr\xc5\xbeavi je vladna stranka sicer zmagala, ni \xc5\xa1e vsega konec, a treba se bo boriti ... Pe\xc5\xa1ec, ki je kot predsednik volilne komisije krepko goljufal v Majnikovo korist, prinese vest, da bo Ti\xc4\x8dar \xc5\xa1el v skup\xc5\xa1\xc4\x8dino, se tam boril zoper korupcijo, namerava odpreti afero o nekak\xc5\xa1nih \xc5\xbeelezni\xc5\xa1kih pragovih. Majnik, ki je v afero vme\xc5\xa1an, se prestra\xc5\xa1i in rad prisluhne Kogejevemu nasvetu: s Ti\xc4\x8darjem naj se pomiri, za to naj uporabi Gizelo, ki se s Ti\xc4\x8darjem lepo gleda. Majnik takoj ukrepa: h\xc4\x8derki vzbudi upanje glede Ti\xc4\x8darja, \xc4\x8de bo ta le ustavil vse napade nanj. Tedaj pride vest, da v mokrodolskem okro\xc5\xbeju opozicija ni dosegla potrebnega koli\xc4\x8dnika, poslanec je torej \xc5\xa1e vedno Majnik. Vsa elita prihiti \xc4\x8destitat, zadovoljna je celo histeri\xc4\x8dna Ema, Tr\xc4\x8dkova prinese pozdravne brzojavke, pod oknom igra godba, pokajo mo\xc5\xbenarji._NEWLINE_2. dejanje: Majnik se pripravlja na nastop v skup\xc5\xa1\xc4\x8dini, v njegovem zmagoslavju pa kapljica pelina: sin, ki je kot komunist zaprt. Od Tr\xc4\x8dkove, ki prevoha vso po\xc5\xa1to, izve, da ima Ti\xc4\x8dar nezakonskega otroka in novice je vesel, uporabi jo za boj zoper tekmeca, ki ga zdaj ne potrebuje ve\xc4\x8d. Tudi do \xc5\xbeene, ki mu o\xc4\x8dita njegove stalne skoke \xc4\x8dez plot, je trd, \xc5\xa1e bolj do Gizele, prepove ji misliti na Ti\xc4\x8darja, za mo\xc5\xbea ji je namenil bogatega Ogri\xc4\x8da. Gizela je nesre\xc4\x8dna, toda o\xc4\x8detu se ne upa upreti, prosi ga le, naj bo prijazen s Ti\xc4\x8darjem, ki se je bil napovedal na obisk. Ko ta pride, je zelo pomirljiv: \xc4\x8destita za zmago, misli umakniti iz politike, nobenih afer ne bo na\xc4\x8denjal; ko pa zaprosi za Gizelino roko, Majnik izkoristi prilo\xc5\xbenost in mu poka\xc5\xbee vrata: Gizelo bo v najkraj\xc5\xa1em mo\xc5\xbenem \xc4\x8dasu poro\xc4\x8dil z Ogri\xc4\x8dem in pika! Vendar njegov polo\xc5\xbeaj ni trden: \xc5\xa1irijo se govorice, da je opozicija le dosegla koli\xc4\x8dnik, pripada ji en mandat, le to se ne ve, ali v Mokrem dolu ali v Bistrici. Ko pa prispe brzojavna \xc4\x8destitka samega ministra \xc4\x8curi\xc4\x8da, si Majnik spet opomore in vse bi bilo v redu, \xc4\x8de ne bi v sredo dru\xc5\xbebe pridrla Slakova, Majnikova nekdanja ljubica, ki bi si rada izprosila trafiko. Ema dobi histeri\xc4\x8dni napad, Slakovo izrinejo iz hi\xc5\xa1e, vse je razburjeno._NEWLINE_3. dejanje: Ogri\xc4\x8d vneto piha Gizeli na du\xc5\xa1o, ko Pe\xc5\xa1ec naznani, da v Mokri dol prihaja sam minister, opozicija pa da je dobila mandat v Bistrici. Toda \xc4\x8curi\xc4\x8d pove druga\xc4\x8de: v Mokrem dolu je zmagal Ti\xc4\x8dar. Razo\xc4\x8daranje je veliko, \xc4\x8curi\xc4\x8d pa zaupno povpra\xc5\xa1a Majnika, \xc4\x8de bi se Ti\xc4\x8darja dalo pridobiti za vladno stran. Majnik seveda zanika vsakr\xc5\xa1no mo\xc5\xbenost, toda v pogovoru z ministrom se Ti\xc4\x8dar izka\xc5\xbee za zelo kooperativnega: v zameno za vrsto ugodnosti prestopi na stran vlade, za povrh prosi \xc5\xa1e za posredovanje glede Gizele. \xc4\x8curi\xc4\x8d skli\xc4\x8de gospodo, dr\xc5\xbei govor, sprejem pro\xc5\xa1nje, nato pa oznani, da je mokrodolski mandat za stranko re\xc5\xa1en, prevzel ga bo Ti\xc4\x8dar, Majnika pa bodo imenovali v senat. To Majnika toliko omeh\xc4\x8da, da se\xc5\xbee Ti\xc4\x8darju v roko, pristane celo na zdru\xc5\xbeitev z Gizelo, \xc4\x8deprav \xc5\xa1kripaje z zobmi. Pe\xc5\xa1ec ho\xc4\x8de spravljene veljake fotografirati, ko Brin\xc5\xa1ek pokvari idilo: ne bo zraven, ne bo se dru\xc5\xbeil s pokvarjenimi gobezda\xc4\x8di, ki so ljudstvu sedli za vrat - pri\xc5\xa1el bo \xc4\x8das, ko si bo ljudstvo svoje pravice vzelo samo! Vsi so ogor\xc4\x8deni, Majnik poka\xc5\xbee Brin\xc5\xa1ku vrata, \xc4\x8curi\xc4\x8d kli\xc4\x8de za njim oro\xc5\xbenike. Tedaj prihiti Tr\xc4\x8dkova z brzojavko: vlada je odstopila! V splo\xc5\xa1ni osuplosti \xc4\x8curi\xc4\x8d prebere brzojavko in navzo\xc4\x8de pomiri: odstop je zgolj formalnost, ni\xc4\x8d se ne bo eksperimentiralo, ni\xc4\x8d spreminjalo - mi ostanemo, kot smo bili. Ob zvokih godbe in \xc5\xbeivijo klicih Pe\xc5\xa1ec pritisne zgodovinsko fotografijo vsesplo\xc5\xa1ne narodne sloge.'